31998R0577
L 077/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 577/98 НА СЪВЕТА
от 9 март 1998 година
относно организацията на извадково изследване на работната сила в Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската Общност, и по-специално член 213 от него,
като взе предвид проекторегламента, представен от Комисията,
като има предвид, че за да изпълни възложените ѝ задачи, Комисията се нуждае от съпоставима статистическа информация за нивото, структурата и тенденциите на заетостта и безработицата в държавите-членки;
като има предвид, че най-добрият метод за получаване на такава информация на общностно ниво е провеждането на хармонизирани изследвания на работната сила;
като има предвид, че Регламент (ЕИО) № 3711/91 на Съвета от 16 декември 1991 г. относно организацията на годишно извадково изследване на работната сила в Общността (1) предвиждаше провеждането на изследване през пролетта на всяка година, започвайки от 1992 г.;
като има предвид, че макар едно непрекъснато изследване да е предпочитано пред годишно изследване през пролетта, за осигуряване на наличността и хармонизирането на данните и за измерване обема на работа, е трудно да се въведе едно непрекъснато изследване на едни и същи дати във всички държави-членки;
като има предвид, че следва да се използват съществуващите административни източници, доколкото те могат успешно да допълнят информацията, получена чрез интервюта или да служат като база на извадката;
като има предвид, че данните в изследването, определени в настоящия регламент, могат да бъдат разширени с цел да включат допълнителен набор от променливи, формиращи част от програма от допълнителни модули, обхващаща няколко години и която ще бъде съставена съгласно подходяща процедура като част от мерките за изпълнение;
като има предвид, че принципите на приложимост и рентабилност, дефинирани в Регламент (ЕО) № 322/97 на Съвета от 17 февруари 1997 г. относно статистиката на Общността (2), съставляващ правната рамка за съставяне на статистиката на Общността, ще се прилагат и към настоящия регламент;
като има предвид, че поверителният характер на статистиката се регулира от правилата, изложени в Регламент (ЕО) № 322/97 и в Регламент (Евратом, ЕИО) № 1588/90 на Съвета от 11 юни 1990 г. относно предаването на данни, предмет на статистическа поверителност, на Статистическата служба на Европейските общности (3);
като има предвид, че Статистическият програмен комитет, създаден с Решение 89/382/ЕИО, Евратом (4) е бил консултиран от Комисията в съответствие с член 3 от горепосоченото решение,
ПРИЕ НАСТОЯЩИЯ РЕГЛАМЕНТ:
Член 1
Честота на изследването
Всяка година държавите-членки провеждат извадково изследване на работната сила, наричано по-нататък „изследването“.
Изследването е непрекъснато изследване, предоставящо тримесечни и годишни резултати; онези държави-членки, които не са в състояние да осъществяват непрекъснато изследване могат да провеждат едно-единствено годишно изследване през пролетта.
Информацията, събрана при изследването, се отнася главно до положението в течение на седмицата (периода от понеделник до неделя), предхождаща интервюто, известна като референтна седмица.
В случай на непрекъснато изследване:
-
референтните седмици са разпределени равномерно през цялата година,
-
интервюто се провежда обикновено през седмицата, която непосредствено следва референтната седмица. Референтната седмица и датата на интервюто могат да бъдат отдалечени във времето не повече от пет седмици, с изключение през третото тримесечие,
-
референтните тримесечия и години са съответно групи от 13 или 52 последователни седмици. Съгласно процедурата, предвидена в член 8, се съставя списък от седмиците, образуващи дадено тримесечие или година.
Член 2
Единици и обхват на изследването, методи на наблюдение
1. Изследването се провежда във всички държави-членки върху извадка от домакинства или лица, пребиваващи на икономическата територия на тази държава по време на изследването.
2. Основният обхват на изследването се състои от лица, пребиваващи в обикновени домакинства на икономическата територия на всяка държава-членка. Ако е възможно, тази основна съвкупност от лица, живеещи в обикновени домакинства, се допълва от лица, живеещи в колективни домакинства.
Когато е възможно, колективните домакинства се обхващат чрез специално съставени извадки, така че да позволяват пряко наблюдение на съответните лица. Ако това не е възможно, тогава лицата в тези групи, които продължават да са свързани с обикновено домакинство, се включват към това домакинство.
3. Променливите, използвани за определяне на трудовия статус и на непълната заетост трябва да се получат чрез интервюиране на съответното лице, или ако това е невъзможно, на друг член от домакинството. Друга информация може да бъде получена от алтернативни източници, включително административни документи при условие че получените данни са с еквивалентно качество.
4. Независимо от това дали единицата на наблюдение е лице или домакинство, информацията се събира обикновено от всички лица в домакинството. Ако обаче единицата на наблюдение е лице, информацията, отнасяща се до другите членове на домакинството:
-
може да изключва характеристиките, изброени в член 4, параграф 1, букви ж), з), и) и й),
-
и може да бъде събрана от подизвадка, дефинирана така че:
-
референтните седмици да са равномерно разпределени през цялата година,
-
броят на наблюденията (лицата, част от извадката, плюс членовете на тяхното домакинство) да удовлетворява критериите за надеждност, дефинирани в член 3, по отношение на годишните оценки на нивата.
Член 3
Представителност на извадката
1. За група безработни лица, представляващи 5 % от населението в трудоспособна възраст, относителната стандартна грешка на оценката на годишните средни стойности (или на оценките от изследването през пролетта при провеждане на годишно изследване през пролетта) на ниво NUTS II не трябва да надвишава 8 % от споменатата подизвадка
Региони с по-малко от 300 000 жители са освободени от това изискване.
2. В случай на непрекъснато изследване за подизвадки, които съставляват 5 % от населението в трудоспособна възраст, относителната стандартна грешка на национално ниво при оценката на промените между две последователни тримесечия, не трябва да надвишава 2 % от въпросната подизвадка.
За държавите-членки, чието население е между 1 млн. и 20 милиона жители, изискването е облекчено, така че относителната стандартна грешка при оценката на тримесечните промени да не надвишава 3 % от въпросната подизвадка.
Държавите-членки, чието население е под 1 милион жители, са освободени от тези изисквания за точност по отношение на промените.
3. Когато изследването се провежда само през пролетта, поне една четвърт от наблюдаваните единици се взимат от предходното изследване и поне една четвърт формират част от следващото изследване.
Тези две групи се идентифицират с код.
4. Когато поради неотговаряне на някои въпроси липсват данни, се прилага метод на статистическо импутиране, където е подходящо.
5. Претеглящият фактор се изчислява, като се вземе предвид по-специално вероятността за селекция и външни данни, отнасящи се до разпределението на наблюдаваната съвкупност по пол, възраст (5-годишни възрастови групи) и региони (ниво NUTS II), където такива външни данни се смятат за достатъчно надеждни от съответните държави-членки.
6. Държавите-членки предоставят на Комисията (Евростат) всякаква информация, която се изисква по отношение на организацията и методологията на изследването, и по-специално те посочват критериите, възприети за модела и обема на извадката.
Член 4
Характеристики на изследването
1. Предоставят се данни за:
а)
демографски показатели:
-
пореден номер на лицето в домакинството,
-
пол,
-
година на раждане,
-
дата на раждане във връзка с края на референтния период,
-
семейно положение,
-
отношение към главата на домакинството,
-
пореден номер на съпруга/та на анкетираното лице,
-
пореден номер на бащата на анкетираното лице,
-
пореден номер на майката на анкетираното лице,
-
националност (гражданство),
-
брой години на пребиваване в държавата-членка,
-
държава, в която лицето е родено (незадължително),
-
естество на участието в изследването (пряко участие или делегирано чрез друг член на домакинството);
б)
трудов статус:
-
трудов статус през референтната седмица,
-
причина, поради която лицето не е работило, въпреки че е имало работа,
-
търсене на работа от незаети лица,
-
вид на търсената работа (като самостоятелно заето или заето лице),
-
методи, използвани за намиране на работа,
-
готовност за започване на работа;
в)
характеристики на основната работа на заетите лица:
-
статус в заетостта,
-
икономическа дейност на местната единица,
-
професия,
-
брой лица, работещи в местната единица,
-
държава, в която лицето работи,
-
регион, в който лицето работи,
-
година и месец, през които лицето е започнало да работи настоящата работа,
-
вид на работата - постоянна или временна (и причини),
-
продължителност на временната работа или на срочния трудов договор,
-
разграничение между работа на пълно и непълно работно време (и причини),
-
работа вкъщи надомна работа;
г)
отработени часове:
-
обичайно седмично работно време - часове,
-
фактически отработени часове,
-
главна причина, поради която фактически отработените часове се различават от обичайното работно време (в часове);
д)
втора работа:
-
съществуване на повече от една работа,
-
статус в заетостта,
-
икономическа дейност на местната единица,
-
брой фактически отработени часове;
е)
видима непълна заетост:
-
желание да работи повече часове от обичайните настоящи часове(незадължително в случай на годишно изследване),
-
търсене на друга работа и причини за това,
-
вид на търсената работа (като нает или друго),
-
методи, използвани за намиране на друга работа,
-
причини, поради които лицето не търси друга работа (незадължително в случай на годишно изследване),
-
готовност за започване на работа,
-
желан брой часове за работа (незадължително в случай на годишно изследване);
ж)
търсене на работа:
-
вид на търсената работа (на пълно или на непълно работно време),
-
продължителност на търсене на работа,
-
положение на непосредствено преди да започне да търси работа,
-
регистрация в държавно бюро по труда и дали получава обезщетения,
-
желание за работа на лице, което не търси работа,
-
причини, поради които лицето не е търсило работа;
з)
образование и обучение:
участие в образователни програми или програми за обучение през предходните четири седмици:
-
цел,
-
степен,
-
вид,
-
обща продължителност,
-
общ брой часове,
-
най-висока успешно завършена степен на образование или обучение,
-
година на завършване на най-високата степен на образование,
-
придобита неуниверситетска професионална квалификация;
и)
предишен трудов опит на незаетите лица:
-
наличие на предишен трудов опит
-
година и месец, през които лицето е работило за последен път,
-
основна причина за напускане на последната работа или дейност,
-
статус в заетостта на последната работа,
-
икономическа дейност на местната единица, в която лицето е работило за последен път,
-
упражнявана професия на последната работа,
й)
положение една година преди изследването (незадължително за първо, трето и четвърто тримесечие):
-
основен трудов статус,
-
статус в заетостта,
-
икономическа дейност на местната единица, в която е работило лицето,
-
страна на пребиваване,
-
регион на пребиваване;
к)
основен трудов статус (незадължително);
л)
доход (незадължително);
м)
технически подробности, отнасящи се до интервюто:
-
година на изследване,
-
референтна седмица,
-
седмица на интервюто,
-
държава-членка,
-
регион на домакинството,
-
степен на урбанизация,
-
пореден номер на домакинството,
-
вид домакинство,
-
вид институция,
-
претеглящ фактор,
-
подизвадка по отношение на предходното изследване (годишно изследване),
-
подизвадка по отношение на следващото изследване (годишно изследване),
-
поредност на анкетиране.
2. Допълнителен набор от параметри, наричани по-нататък „ad hoc модул“, могат да бъдат добавени с цел допълване на информацията, описана по-горе в параграф 1.
Всяка година се съставя програма от ad hoc модули, обхващаща няколко години в съответствие с процедурата, предвидена в член 8:
-
тази програма определя за всеки ad hoc модул предмета, референтния период, обема на извадката (равен или по-малък от обема на извадката, дефиниран съгласно член 3) и срока за предаване на резултатите (който може да бъде различен от срока съгласно член 6),
-
списъкът с държавите-членки и региони, които са обхванати, както и подробен списък за от информацията, която трябва да се събира с един ad hoc модул, се съставя най-малко дванадесет месеца преди началото на референтния период за този модул,
-
обемът на един ad hoc модул не трябва да надвишава обема на модул в), описан в параграф 1.
3. Дефинициите, правилата които трябва да се използват, кодификацията на променливите, адаптирането на списъка от променливи за изследването, които са станали необходими в резултат на развитието на техниките и концепциите, както и списък от принципи за формулирането на въпросите относно трудовия статус, се съставят в съответствие с процедурата, предвидена в член 8.
Член 5
Провеждане на изследването
Държавите-членки могат да наложат задължително участие в изследването.
Член 6
Предаване на резултатите
В рамките на дванадесет седмици от края на референтния период в случай на непрекъснато изследване (и в рамките на девет месеца от края на референтния период в случай на изследване през пролетта) държавите-членки предават на Евростат резултатите от изследването, без директни идентификатори.
Член 7
Доклади
На всеки три години, започвайки от 2000 г. Комисията представя на Парламента и на Съвета доклад за изпълнението на настоящия регламент. Този доклад оценява по-специално качеството на статистическите методи, предвидени от държавите-членки за подобряване на резултатите или за облекчаване на процедурите на изследването.
Член 8
Процедура
Комисията се подпомага от Статистически програмен комитет, наричан по-нататък „Комитетът“.
Представителят на Комисията предава на Комитета проект за мерките, които да се вземат. Комитетът дава становището си в рамките на срок, който се определя от председателя в зависимост от спешността на въпроса. Становището се дава с мнозинството, предвидено в член 148, параграф 2 от Договора в случай на решения, които Съветът е задължен да приеме по предложение на Комисията. Гласовете на представителите на държавите-членки в рамките на Комитета се претеглят по начина, определен в настоящия член. Председателят не гласува.
Комисията приема предвидените мерки, ако те са в съответствие със становището на Комитета.
Ако предвидените мерки не са в съответствие със становището на Комитета или не е дадено становище, Комисията незабавно предоставя на Съвета предложение, отнасящо се до мерките, които трябва да се вземат. Съветът се произнася с квалифицирано мнозинство.
Ако при изтичане на период от три месеца от датата, на която Съвета е бил сезиран, Съветът не се е произнесъл, предложените мерки се приемат от Комисията.
Член 9
Разпоредби за отмяна
Регламент (ЕИО) № 3711/91 се отменя.
Член 10
Влизане в сила
Настоящият регламент влиза в сила на първия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 март 1998 година.